google/wiki40b huggingface dataset:
לואיס "צ'סטי" פולר

ילדות ונעורים

פולר נולד בעיירה ווסט פוינט, שבמדינת וירג'יניה. אביו היה בעל מכולת שמת כאשר פולר היה בן עשר. בעת ילדותו שתה פולר בצמא את סיפוריהם של ותיקי מלחמת האזרחים והעריץ את הגנרל תומאס "סטונוול" ג'קסון. פולר הוא קרוב משפחה רחוק של גנרל ג'ורג' פטון. בשנת 1916 ביקש להתגייס לצבא ארצות הברית ולהשתתף במסע המלחמה כנגד פנצ'ו וייה, אולם נדחה בשל היותו צעיר מדי ומשום שאמו סירבה להסכים לכך. פולר למד במכון הצבאי של וירג'יניה אולם פרש בסוף השנה הראשונה שלו, זאת משום ששאף לקחת חלק בלחימה במלחמת העולם הראשונה.

ממלחמת העולם הראשונה עד ערב מלחמת העולם השנייה

בהשראת לחימת רגימנט הנחתים החמישי בקרב על יער באלו התגייס פולר לחיל הנחתים כטוראי. פולר עבר טירונות באי פאריס שבדרום קרוליינה, והכשרה כלוחם. בהמשך הוכשר כמפקד כיתה, אולם לא השתתף בפועל במלחמת העולם הראשונה. בשנת 1919 עבר פולר קורס קצינים והוסמך כסג"ם במילואי הנחתים, אולם בשל צמצום בכוח האדם של החיל בוטלה דרגתו והוא הורד לדרגת רב"ט. הוא נשלח להאיטי כחלק מכוח השיטור "ז'אנדרמריה של האיטי". פולר אשר שימש כסגן ב"ז'אנדרמריה" פעל כנגד המורדים האיטיים במשך כחמש שנים. במהלך תקופה זו ניסה פעמיים להשיב לעצמו את דרגת הקצונה ושימש כשלישו של רס"ן אלכסנדר ונדגריפט, לימים מפקד חיל הנחתים. בשנת 1924 שב פולר לארצות הברית ומונה לסג"ם בחיל הנחתים. בשנת 1928 נשלח פולר לניקרגואה כחלק מחיל המשלוח האמריקני שם. בשנת 1930 הוענק לו עיטור צלב הצי הראשון בעבור חמישה פטרולים שהוביל כנגד חבורות שודדים. בשנת 1931 עבר פולר קורס מפקדי פלוגות בבסיס צבא היבשה בפורט בנינג, ג'ורג'יה. בשנת 1932 עוטר פולר בצלב צי נוסף, בעבור פטרול חדירה עמוקה עליו פיקד בניקרגואה, במהלכו נתקלו פולר וארבעים אנשי המשמר המקומי בכוח שודדים עדיף פי שלושה. פולר הוביל את אנשיו בקרב והניס את השודדים, אשר הותירו מאחור עשרה מאנשיהם הרוגים ופצועים רבים. הכוח עליו פיקד פולר ספג בקרב שני הרוגים וארבעה פצועים. בשנים הבאות שירת פולר בסין ושימש כקצין אג"ם של רגימנט הנחתים הרביעי ולאחר מכן כמפקד הגדוד השני ברגימנט זה.
יחיאל קמחי

ביוגרפיה

קמחי גדל באתונה. במלחמת העולם השנייה ברחה משפחתו להרים והתגוררה אצל איכרים, ולאחר מכן הצטרפה אל המחתרת הקומוניסטית, שהגנה עליה עד סוף המלחמה.
קמחי סיים לימודי תואר ראשון בכלכלה ובמדע המדינה ב-1963 בשלוחה התל אביבית של האוניברסיטה העברית. ב-1992 סיים לימודי תעודה בעריכה באוניברסיטת בר-אילן (בהצטיינות).
תרגם ספרים רבים מיוונית (בעיקר לעברית), בהם "פאפא יאנארוס", "הטעות", "המורה זהובת העיניים", "החיים בקבר", "נשיקת הבוגד", "ג'וקונדה" ו"החתול השחור האחרון".
קמחי זכה בפרס האגודה היוונית למתרגמי ספרות יפה על תרגום "המורה זהובת העיניים" מאת סטראטיס מיריביליס בשנת 1997, וכן בפרס שר המדע, התרבות והספורט, מתן וילנאי על תרגום "החיים בקבר" (גם הוא מאת מיריביליס), תשנ"א.
קמחי נפטר ב-2017. הותיר את אשתו, עדה, בנות ונכדים.
אמיליאנו פאפא

ביוגרפיה

פאפא החל לשחק ברוסאריו סנטרל וערך את הופעת הבכורה שלו במדי הקבוצה ב-6 במרץ 2002. הוא שיחק במדי סנטרל עד שנת 2006, אז עבר לשחק בוולס סארספילד. אחרי שלא הצליח להשתלב בקבוצה, הושאל פאפא לעונה אחת בסנטרל. עם חזרתו לוולס הפך פאפא לשחקן הרכב חשוב במהלך משחקי האפרטורה לשנת 2008 ונחשב לאחד המצטיינים בטורניר.
ב-11 בנובמבר 2008 זומן לסגל נבחרת ארגנטינה על ידי דייגו מראדונה לקראת משחק הידידות מול נבחרת סקוטלנד. 
ב-14 בינואר 2015 חתם באינדפנדיינטה לשנתיים.
מצולע בר-בנייה

במתמטיקה, מצולע בר-בנייה הוא מצולע משוכלל שניתן להיבנות בעזרת סרגל ומחוגה. למשל, מחומש משוכלל ניתן להיבנות בעזרת סרגל ומחוגה בעוד שמשובע לא ניתן להיבנות בעזרת סרגל ומחוגה. ישנם אינסוף מצולעים בניים ומתוכם ידוע על 31 מצולעים כאלה עם מספר פאות אי-זוגי.
המתמטיקאים היוונים הקדמונים ידעו איך לבנות מצולעים משוכללים בני 3, 4 ו-5 פיאות, וידעו כיצד לבנות מצולע משוכלל עם מספר פיאות כפול משל מצולע משוכלל נתון. זה הוביל אותם לשאלה מהם התנאים לתכונת הבניוּת של מצולע משוכלל.
בשנת 1796 הוכיח קרל פרידריך גאוס כי ניתן לבנות מצולע משוכלל בן 17 פאות.
אסייר אייארמנדי

קריירת מועדונים

אייארמנדי נולד במוטריקו שבספרד. הוא גדל במחלקת הנוער של ריאל סוסיאדד ובעונת 2010/2011 הוקפץ לקבוצה הבוגרת. ב-23 בינואר 2011 ערך אייארמנדי את הופעת הבכורה שלו בלה ליגה בהפסד 1–2 לוויאריאל.
בעונת 2012/2013 היה אייארמנדי חלק מרכזי בקבוצה שסיימה במקום הרביעי בלה ליגה שהוביל אותה למוקדמות ליגת האלופות בפעם הראשונה מזה עשר שנים.
ב-12 ביולי 2013 עבר אייארמנדי לריאל מדריד תמורת 38.8 מיליון אירו מה שהפך אותו לשחקן הספרדי היקר ביותר בתולדות הקבוצה, וחתם למשך שש שנים. איירמנדי קיבל את חולצה מספר 24.
ב-26 באוגוסט 2015 חזר אייארמנדי לריאל סוסיאדד, וחתם לשש שנים עבור 16 מיליון אירו.

קריירה בינלאומית

אייארמנדי זומן לסגל נבחרת ספרד עד גיל 21 לקראת אליפות אירופה בכדורגל עד גיל 21 - 2013 שהתקיימה בישראל. אייארמנדי היה ממצטייני הטורניר ועזר לנבחרתו לזכות בטורניר. ב-7 ביוני 2017 ערך את הופעתו הבכורה בנבחרת הבוגרת בתיקו 2-2 נגד קולומביה.
ב-9 באוקטובר 2017 פתח במדי נבחרת ספרד במשחק האחרון של קמפיין מוקדמות מונדיאל 2018 נגד נבחרת ישראל בכדורגל שהתקיים באצטדיון טדי, וכבש את השער היחיד בדקה ה-75 בבעיטה חזקה מחוץ לרחבה.
גארי תומאס

ביוגרפיה

תומאס נולד באוסטין שבטקסס. ב-1984 סיים לימודיו באוניברסיטת טקסס באוסטין והתגייס לחיל הנחתים. 
סיים קורס טיסי קרב והוכשר כטייס F/A-18 הורנט. במהלך מלחמת עיראק פיקד על טייסת 323 מנושאת המטוסים "קונסטליישן". פיקד על טייסת ההדרכה של הנחתים (MAWTS-1). שירת כעוזר מפקד כנף הנחתים השנייה. שימש עוזרו של ראש אגף תעופה במטה חיל הנחתים ועוזר קצין אג"ם במטה החיל. בפברואר 2013 מונה למפקד השלוחה הקדמית של כנף הנחתים השנייה באפגניסטן ופיקד עליה עד סוף השנה. שימש סגן בתחום ניהול הכוח לראש אגף ניהול המשאבים במטות המשולבים.
ביולי 2015 מונה למפקד כנף הנחתים השנייה. ביוני 2016 קודם לדרגת לוטננט גנרל ומונה לסגן לענייני תוכניות ומשאבים של חיל הנחתים. באוקטובר 2018 הועלה לדרגת גנרל ומונה לסגן מפקד חיל הנחתים.
במהלך שירותו עוטר באות לגיון ההצטיינות, בכוכב הארד, ושמונה פעמים במדליית האוויר - שש פעמים עיטור על השתתפות במשימות היחידה ושני עיטורים אישים, כולל סימון V לאומץ לב. 
תומאס בוגר המכללה לפיקוד ומטה של חיל האוויר ובעל תואר שני בביטחון לאומי מהאוניברסיטה לביטחון לאומי. הוא נשוי לקתרין והם הורים לשלושה.
גלוחי ראש

גלוחי ראש או סקינהדס (Skinheads) הוא כינוי לתת תרבות שהחלה בבריטניה של סוף שנות ה-60 ומשם התפשטה לחלקים אחרים בעולם. הכינוי הוא באנגלית ומתייחס לתספורת האופיינית לסקינהדס, גילוח רוב או כל שיער הראש.

תחילת תרבות הסקינהדס

הסקינהדס הראשונים הושפעו מתרבות ג'מייקנית ומוד בתחומי האופנה, המוזיקה ואורח החיים. במקור, תרבות הסקינהדס הוגדרה על פי המאפיינים הללו ולא התייחסה לסוגיות של פוליטיקה וגזע. בהמשך, גם דעות פוליטיות החלו להחשב כחלק מהתרבות, אך הדעות הספציפיות משתנות בין ימין קיצוני לשמאל רדיקלי בין מקומות וסקינהדס שונים. כמו כן, ישנם כאלה שעדיין נאמנים להגדרה המקורית של סקינהדס ללא שיוך פוליטי. גם התספורת הקצוצה האופיינית לתחילת הדרך השתנתה במשך הזמן וכיום ניתן לראות סקין הדס עם מגוון תספורת פאנקיסטיות.

תת קבוצת הסקינהדס הגזענית

תת-קבוצה אחת בתוך גלוחי הראש היא "הכוח הלבן של גלוחי הראש" (White power skinhead). הכינוי מקושר לביטוי הגזעני "כוח לבן". קבוצה זו מאופיינת באידאולוגיה קסנופוביות, גזענית, אנטישמית או נאו-נאצית. כבר בשנות ה-60 היו חלק מחברי קבוצה זו מעורבים במעשי אלימות כנגד היפים, הומוסקסואלים או אסייתים. כיום מעורבים חלק מגלוחי הראש בקבוצה זו בארצות הברית בפעילות כנגד מהגרים ממוצא מקסיקני. חברי הקבוצה משתמשים בסממנים כגון סמלים נאו-נאציים או של "הכוח הלבן" בלבושם ובקעקועיהם. רבים הפכו תת-קבוצה זו למזוהה עם כלל גלוחי הראש, ולפיכך דבקה בגלוחי הראש תדמית שלילית ואלימה; זאת למרות שאנשים אלו מהווים רק תת-קבוצה אחת בתוך גלוחי הראש. רבים מגלוחי הראש מתנגדים לסטריאוטיפ זה, ובשנות ה-80 אף הוקמו מספר ארגונים של גלוחי ראש אנטי-גזעניים.

התנגדות גלוחי הראש לגזענות החדשה

בעקבות הקמתן של קבוצות גלוחי הראש בעלי אידאולוגיה גזענית ואנטישמית, החלה התנגדות והצהרה כללית בקרב חברי הסקינהדס המקוריים לתופעת האנטישמיות והגזענות החדשה בקרבם. בגלל אותן קבוצות קטנות גזעניות, נתפסים רוב חברי הסקינהדס כגזענים, דבר אשר רחוק מאוד מהמציאות. עם הזמן יצרו רוב חברי הסקינהדס לוגו אשר מסמל את התנגדותם לגזענות מכל סוג, S.H.A.R.P, Skinheads Against Racial Prejudice, אשר פירושו בעברית סקינהדס נגד דעות קדומות גזעניות.

סגנון לבוש ומראה

סגנון לבושם של חברי הסקינהדס שונה ומגוון עוד משנות השישים, מכנס הג'ינס המאוד פופולרי מלווה לעיתים קרובות בחולצות משובצות ובנעלי עור גבוהות מאוד המזכירות נעלי צבא במראן, פריט אופנה נוסף המזוהה עם הסקינהדס היא חולצת פולו של פרד פרי. תספורות גלוחי הראש שונות בסגנונן לפי טעמם של חברי הסקינהדס, החל מראש מגולח לחלוטין ועד לתספורת קצוצה מאוד המזכירה במראה כמעט ראש מגולח. אצל גלוחות הראש הדבר קצת שונה, רוב נשות ונערות הסקינהדס אינן מגלחות את ראשן עד הסוף, לעיתים נראה ראשן מסופר תספורת קצוצה מאוד, תוך כדי שהן משאירות מלפנים פוני ארוך ולעיתים קווצת שיער ארוכה מאחור בקצה העורף. לבושן של גלוחות הראש מאופיין בחצאיות מיני קצרות עם חולצות טריקו הכוללות סמלים שונים, ובנעלי עור גבוהות אך ניתן לראות על פי רוב נעליים כהות המודגשות עם גרביים בהירים.
סגנון לבושם של הסקינהדס שונה וחריג, וכיום הוא דומה ללבושם של גלוחי הראש הגזעניים, דבר שמקשה עליהם בהבנת דרכם המאופיינת כאנטי גזענות.
ריצ'רד דוטרואל

קריירה

בצעירותו הצטרף דוטרואל למחלקת הנוער של פריז סן-ז'רמן, שם היה שותף להצלחה קבוצתית. את הופעת הבכורה במדי הקבוצה בליגה הצרפתית ערך ב-20 במרץ 1992. מכיוון שלא היה לו מקום בקבוצה הבוגרת, הושאל במשך שתי עונות לקן. בקן עמד בשער הקבוצה בעקביות, אך הקבוצה ירדה לליגה השנייה בתום עונת 1994/1995. דוטרואל שב לפריז בקיץ 1995, אך היה בעיקר שוער גיבוי לברנאר לאמה. בעונת 1995/1996 זכה להזדמנויות מועטות בקבוצה, שזכתה בגביע מחזיקות הגביע ובסופר קאפ הצרפתי.
דוטרואל ניסה את מזלו בספרד והצטרף לסלטה ויגו. בתקופתו בסלטה הפך לאחד מהשוערים הטובים בליגה הספרדית. בעונת 1997/1998 עזר לסלטה לסיים במקום ה-6 בליגה ולכן היא השתתפה בגביע אופ"א בעונה שלאחר מכן, בה אף הגיעה למקום ה-5 בליגה. יכולתו הטובה משכה עניין מצדה של ברצלונה, שחיפשה מחליף לרוד הספ. אף על פי שעדיין נותרה שנה בחוזהו בסלטה ויגו, הוא סיכם על צירופו לברצלונה בסוף עונת 1999/2000, על ידי כך שברצלונה תשלם את סעיף השחרור שלו, שעמד על 700 מיליון פסטות. הידיעה על עזיבתו את סלטה לא התקבלה בעין יפה על ידי הנהלת המועדון וכן אוהדיו, ולכן הוא לא שיחק באף משחק עד סוף העונה.
לואי ואן חאל, המאמן שהמליץ על הבאתו של דוטרואל לברצלונה הוחלף על ידי לורנס סרה פרר עוד לפני שהחלה עונת 2000/2001. בתחילת העונה היה השוער הראשון בקבוצה, אך הוא הציג יכולת דלה, ובנוסף לכך הוא נפצע במשחק הליגה נגד קבוצתו לשעבר, סלטה ויגו. בשל כך, תפס את מקומו בהרכב הקבוצה השוער הצעיר פפה ריינה, שהמשיך לעמוד בשער גם לאחר שדוטרואל החלים מפציעתו. סרה פרר פוטר באמצע העונה ובמקומו מונה קרלס רשאק. רשאק העניק לדוטרואל את עמדת השוער הראשון במשחקיה האחרונים של העונה, וכך הוא סיים את העונה עם 21 הופעות בכל המסגרות. לקראת העונה הבאה צורף השוער הארגנטינאי רוברטו בונאנו לסגל הקבוצה, ודוטרואל הפך לשוער השלישי אחרי בונאנו וריינה. בשל כך לא ערך אף הופעה במהלך כל עונת 2001/2002. הוא אף נותר מחוץ לסגל הקבוצה כמעט בכל משחקיה.
בקיץ 2002 הותר חוזהו של דוטרואל והוא הפך לשחקן חופשי. הוא דחה הצעות מאספניול, יריבתה העירונית של ברצלונה, ומרן, וחתם על חוזה ל-3 עונות בדפורטיבו אלאבס, ששיחקה באותן שנים בליגה הראשונה בספרד ואף העפילה לגביע אופ"א בזכות כך שסיימה במקום ה-7 בעונה שלפני כן. באלאבס פתח בעקביות בהרכב הקבוצה וערך 41 הופעות בכל המסגרות - בליגה, בגביע הספרדי ובגביע אופ"א, אך קבוצתו כשלה מקצועית בכולן וירדה לליגה השנייה בתום העונה. דוטרואל ביטל את חוזהו וחזר למולדתו, צרפת, וחתם לשטרסבורג, ששיחקה באותה תקופה בליגה הצרפתית הראשונה. הוא ערך 24 הופעות בליגה במדיה, לפני שפציעות בגבו השביתו אותו ממשחק. בתום עונה שלמה בה לא שיחק בשל הפציעות, פרש דוטרואל ממשחק בקיץ 2005, בהיותו בן 33.
דוטרואל ערך הופעה אחת במדי נבחרת צרפת. הוא נכנס כמחליף במשחק ידידות מול קמרון ב-4 באוקטובר 2000 שהסתיים בתיקו 1-1.
WWE 205 Live

היסטוריה

205 לייב נחנכה עקב ההצלחה האדירה של טורניר משקל קל, שבו השתתפו 32 מתאבקים בעלי משקל של עד כ-93 ק"ג, מרחבי העולם במטרה להפוך לאלוף ה-WWE במשקל קל הראשון. טריפל אייץ', המשמש כמפיק בפועל וכמתאבק, ציין שמטרת התוכנית היא להציג את היכולות שיש למחלקת משקל הקל.
התוכנית Raw שימשה תחילה כבית של מתאבקי משקל הקל, לאחר שכל המתאבקים הללו הועברו לתוכנית במסגרת הדראפט של ה-WWE. לאחר הקמת התוכנית של 205 לייב, כל מתאבקי משקל הקל הופיעו גם ב-Raw וגם ב-205 לייב, ולעיתים ערכו הופעות בתוכנית NXT.
205 לייב שודרה לראשונה ב-29 בנובמבר 2016, כשהקרב המרכזי של התוכנית היה ריץ' סוואן שגבר על דה בריאן קנדריק וזכה באליפות ה-WWE במשקל קל.
ב-7 בנובמבר 2017, מחלקת בריטניה של הארגון הוזמנה לתוכנית 205 לייב, מה שציין את הופעת הבכורה של רבים ממתאבקי מחלקת בריטניה ברוסטר הראשי (חוץ מהמתאבק פיט דאן, שערך את הופעת הבכורה שלו לילה לפני ב-Raw).
בחודש ינואר של שנת 2018, טריפל אייץ' נכנס לתפקיד בכיר יותר בצוות הקריאטיב של התוכנית. אחת מהחלטותיו הראשונות הייתה ההכרזה על הג'נרל מנג'ר הראשון של התוכנית. הג'נרל מנג'ר התגלה על ידי הג'נרל מנג'ר של סמאקדאון, דניאל בריאן (שגם בישר את הבשורה על בואו של ג'נרל מנג'ר חדש שבוע קודם לכן) כדרייק מאבריק, המוכר יותר כ"רוקסטאר ספוד" מתקופתו בארגון Impact Wrestling. המעשה הראשון של מאבריק כמנהל היה ההכרזה על טורניר בן 16 משתתפים שמטרתו הייתה לקבוע את אלוף ה-WWE במשקל קל החדש (לאחר שהאלוף הקודם, אנזו אמורה, פוטר מהחברה).
דליה כהן (מוזיקולוגית)

ביוגרפיה

דליה כהן נולדה בקיבוץ עין חרוד, השנייה מחמשת ילדיהם של עבריה ומשה כרמי (ינובסקי), שהיו אנשי חינוך. אביה, משה כרמי, היה בנם של אברהם ינובסקי, חקלאי נודע, ממתנחלי פתח תקווה, ושל פייגה בתו של חיים יהושע גולדברג ("חיים בֶּקֶר"), ה"מוכתר" הראשון של העדה היהודית ביפו. אמה, עבריה, הייתה בִּתם של אנשי חינוך: ליבה וילקומיץ-סגל ושמחה וילקומיץ, מראשוני המורים העבריים במושבות הגליל ומייסד בית הספר הראשון בראש פינה (על שמו נקרא בית הספר בראש פינה עד היום).
מאז ילדותה ולאורך עשרות שנים הייתה כהן המוזיקאית הקבועה של עין חרוד, שליוותה את חגי הקיבוץ כפסנתרנית, מלחינה ומדריכת מקהלות, זמרים ורקדנים.

קריירה

דליה כהן הייתה פרופסור אמריטה למוזיקה, מרצה באוניברסיטה העברית בירושלים ובאקדמיה למוזיקה בירושלים, חוקרת מוזיקה ראשונה במעלה בישראל ובעלת שם בינלאומי. כהן כתבה ספרים רבים בנושאי מוזיקה שונים, בהם מאקאמאת ערביים, חינוך מוזיקלי, אקוסטיקה, מוזיקה בתרבויות מזרח ומערב וספרי תאוריה ופרקטיקה, שבחלקם עבדה בשיתוף חוקרים נוספים, בעיקר פרופ' רות כ"ץ. כן כתבה יותר מ-70 מאמרים בכתבי עת מדעיים בינלאומיים, בספרים ובאנציקלופדיות בנושאים שונים, בהם אתנומוזיקולוגיה, קוגניציה מוזיקלית ואסתטיקה, מוזיקת עמים וסיווג כלי הנגינה, חקר שירת הציפורים וטעמי המקרא, חקר המוח, מוזיקה הודית עתיקה ויצירות יוהאן סבסטיאן באך. נוסף על תואר הדוקטור למוזיקולוגיה, החזיקה דליה כהן בתואר שני בפיזיקה ובמתמטיקה.
כהן הייתה מהיוזמות להקמת המחלקה למוזיקה מזרחית של האקדמיה. מחלקה זו טבעה את חותמה בתחומי הביצוע, המחקר וההוראה באוכלוסייה הערבית-פלסטינית בישראל.
על המוזיקה אמרה פרופ' כהן:
מהי מוזיקה? האם מהותה חברתית, אמנותית? [...] המוזיקה היא קודם לכל ארגון [...] לא ארגון שרירותי לשמו, אלא כזה שמטרתו לעורר חווייה [...] במוזיקה מארגנים קולות וצלילים. [...] אבל המוזיקה ייחודית [...] כל היופי שלה הוא עושר החוויות שנובעות ממנה על פי חוקי הארגון הבלעדיים לה.
אחותה של כהן, סמדר כרמי-גיברמן, היא מנצחת מקהלות, פסנתרנית, נגנית עוגב ומרצה.
פרופ' דליה כהן ופרופ' רות כ"ץ היו כלות פרס ישראל למחקר מוזיקלי לשנת 2012.
נפטרה ב-6 במאי 2013.

מלוגרף

המלוגרף הוא מכשיר אלקטרוני שפיתחו רות כ"ץ ודליה כהן. המלוגרף מתעתק ומנתח מוזיקה חד־קולית שמועברת בעל פה ורושם גובה ועוצמה של קול בצורה גרפית. המכשיר שימש אותן בעבודה על הספר "Palestinian Art Music" ובעבודות רבות אחרות.
אמירה אל-הייב

ביוגרפיה

אל-הייב נולדה בכפר הבדואי טובא שבגליל העליון, סמוך לראש פינה. יש לה חמישה אחים בנים. כשמלאו לאמירה מספר חודשים עברה המשפחה לוואדי אל-חמאם שם הצטרפה לחמולה של האם נעמת. אל-הייב למדה בבית הספר היסודי בוואדי אל-חמאם ואחר כך, בתיכון בטובא-זנגרייה.
הכפר ואדי אל-חמאם יושב על אדמות מינהל מקרקעי ישראל, ורוב תושביו, כולל משפחת אל-הייב, גרו במשך מספר שנים בסככות וצריפי פח. במשך הזמן עברו המשפחות לבתי קבע וחוברו לרשתות המים והחשמל. בעת היותה נערה נהרס הצריף הישן של המשפחה על ידי המנהל בטענה שמדובר בבנייה לא חוקית, ובני המשפחה עברו לבית הקבע החדש שלהם שבנייתו לא הושלמה.
אחד מאחיה של אמירה הוא סמל תייסיר אל-הייב מהגדס"ר, שנידון לשמונה שנות מאסר על הריגת טום הורנדל, פעיל השמאל מתנועת הסולידריות הבינלאומית שנורה בשנת 2003 ברפיח בעת שהתקרב לעמדה צבאית.
בהיותה בת 19, בשנת 2003, רצתה אל-הייב להתגייס לצה"ל. הדבר עורר התנגדות עזה בקרב חלק מהחברה הבדואית, בעיקר מצד אנשי דת ותומכי התנועה האסלאמית, שכן למרות שגיוס גברים בדואים לצה"ל הוא עניין שבשגרה, גיוס נשים בדואיות היה בגדר טאבו בחברה זו. בין היתר נרגם בית המשפחה באבנים.
לעזרתה נחלץ נור אל-הייב, נכה צה"ל מהכפר עילבון, אשר מכונה ה"אבא של החיילים הבדואים", ולאחר מאבק משותף גויסה אל-הייב.
אל-הייב עברה את הטירונות פעמיים בגלל בעיות שפה, אך לבסוף הוכשרה כלוחמת רובאי 05 והוצבה במשמר הגבול.
ראשוניותה של אל-הייב זכתה לפרסום רב, ובין היתר נפגשה עם הרמטכ"ל ועם נשיא המדינה, משה קצב.
בעקבות גיוסה של אל-הייב החלו נשים בדואיות נוספות להתגייס לצה"ל.
אריניה

במיתולוגיה היוונית האֵרינְיות (יוונית:   Ἐρῑνύες [ῠ], pl. of Ἐρῑνύς [ῡ]) או אוּמֵנידיות ובפי הרומאים: פוּרִיות (לטינית: Furies), הן אלות הנקם, האנשה נשית של נקם. בהשבעה באיליאדה המעלה באוב "את אלו אשר תחת הארץ מענישים את כל הנשבע לשווא" האריניות הן התגלמות פעולת הקללה-העצמית הכלולה בהשבעה (על פי ולטר בורקרט ).
על פי התאוגוניה, האריניות נולדו מתוך דמו של אורנוס כאשר סורס על ידי קרונוס. לפי גרסה אחרת, מקורן קדום יותר, מניקס - אלת הלילה הקדומה. מספרן אינו מוברר, אם כי על פי ורגיליוס הן שלוש: "אלקטו" ("הבלתי נלאית", הופיעה באפוס של ורגיליוס - האינאיס), "מגארה" ("הנוטרת") ו"טיסיפונה" ("הנוקמת רצח").
ראשי האריניות תוארו כעטורי נחשים (בדומה לגורגונה), עיניהן נוטפות דם, והופעתן מחרידה ומזוויעה. לעיתים תוארו כבעלות כנפי עטלף או ציפור או גוף כלב (בולדוג).

האריניות במיתולוגיה

האריניות צידדו לרוב באמיתות הסדר המקובל. לדוגמה, הרקליטוס טען כי
לו החליט הליוס להטות את השמש ממסלולה בשמיים, הן היו מונעות זאת ממנו. הן נתפשו כתובעות של בני התמותה אשר הפרו את החוקים ה"טבעיים". תשומת לבן של האריניות הופנתה בעיקר לאותם בני תמותה ששברו קשרי משפחה על ידי רצח אב, רצח אח ומעשי רצח אחרים בתוך המשפחה. מקובל היה להאמין כי אין לבני אנוש זכות להעניש פשעים אלו וכי יש להותיר את הענישה בידי האריניות.
האריניות קושרו עם נמסיס כאוכפות איזון צודק בענייני אנוש. האלה ניקה מילאה תפקיד דומה - מביאת ניצחון צודק.
בעיתות בהן לא עסקו ברדיפת קורבנותיהם על פני האדמה, האריניות שכנו בטרטרוס שבשאול, שם עינו את נשמות הארורים.
האריניות מוכרות בעיקר בשל סיפור רדיפתן את אורסטס בשל רצח אמו קליטמנסטרה, כפי שמסופר באורסטיאה מאת אייסכילוס. אורסטס התפלל לאפולו כיוון שאפולו הוא שהורה לו לרצוח את רוצח אביו, אגממנון, וכפי שהסתבר - הייתה זו אמו שרצחה את אביו. בהתערבות אתנה הפכו האריניות ל"אומנידיות" ("מיטיבות"), נוטות חסד, כפי שכונו בהיבטים המועילים שלהן.
חוקרים סבורים כי השם "אומנידיות" לא נועד מלכתחילה לציין את ההיבטים המועילים שלהן, אלא היה לשון נקייה, כדי להימנע מחרון אפן עקב קריאה בשמן האמיתי. הטאבו על השמעת שמן של נפשות על טבעיות כלל גם את פרספונה. לטאבו זה יש מקבילים בתרבויות רבות, ביהדות למשל קיים טאבו על הזכרת שמו המפורש של אלוהים. האריניות הוכרו גם בשמות "סֶמְנַאִי" ("המכובדות"), "פּוׁטְנִיאַאֶה" ("האיומות"), "מנִיאַאֶה" ("השגעונות"), "פְּרַקְסִידִיקַאֶה" ("הנקמניות").
מיתוס נוסף מספר כי האריניות הכו באלם את קסנתוס, סוסו הקסום של אכילס, על שגער באכילס.
הפוריות (בשמן הרומאי), או "דִירַאֵה" ("האיומות") גרמו לקורבנותיהן לצאת מדעתם, ובשל כך נגזרה משמן המילה הלטינית furor - שיגעון.
מכון רקח לפיסיקה

מכון רקח לפיסיקה הוא המחלקה לפיזיקה של האוניברסיטה העברית בירושלים. המכון הוא חלק מהפקולטה למתמטיקה ומדעי הטבע, שממוקמת בקמפוס אדמונד י. ספרא בגבעת רם. הפעילות במכון כוללת מחקר והוראה בכל תחומי הפיזיקה. בפרט, חוקרי המכון עוסקים בתחומי האסטרופיזיקה, פיזיקת חלקיקים, פיזיקה של מצב מוצק, אופטיקה, פיזיקה גרעינית, פיזיקה של מערכות לא ליניאריות וביופיזיקה. המכון כולל קבוצות מחקר ניסיוניות ועיוניות.

היסטוריה

המחקר בפיזיקה באוניברסיטה העברית החל בשנת 1928 עם מינויו של פרופ' שמואל סמבורסקי. מכיוון שעדיין לא הייתה תשתית ניסיונית באוניברסיטה, הוא ערך את ניסיונותיו בספקטרוסקופיה אטומית במעבדתו של אורנשטיין באוניברסיטת אוטרכט בהולנד. בשלב מאוחר יותר הוא זכה להכרה ופרסום כהיסטוריון של המדע. בשנת 1933 הצטרף למחלקה פרופ' ארנסט אלכסנדר ושנה לאחר מכן הגיע גם פרופ' גונטר וולפסון. הם הקימו את התשתית למחקר בפיזיקה ניסיונית באוניברסיטה.
בשנת 1939 התמנה פרופ' יואל רקח כחבר הסגל האקדמי וייסד את המחקר בפיזיקה תאורטית באוניברסיטה העברית. תוך שנים ספורות הוא פרסם מספר מאמרים פורצי דרך בהם פיתח שיטות מתמטיות חדשות לחישוב הספקטרה של אטומים מורכבים תוך שימוש בעקרונות סימטריה ובתורת החבורות. עבודה זאת נעשתה בשנות מלחמת העולם השנייה, תוך בידוד כמעט מוחלט מהעולם המדעי. פרופ' רקח הדריך דור חדש של מדענים צעירים בתחום הספקטרוסקופיה האטומית. עם השנים אחדים מהם עברו לעסוק בפיזיקה גרעינית. הם יישמו בהצלחה רבה את שיטותיו של רקח בתחום חדש זה והגיעו למעמד של חוקרים מובילים בתחום הספקטרוסקופיה הגרעינית.

תחומי המחקר במכון

קבוצת הפיזיקה של המצב המוצק כוללת חוקרים ניסיוניים ועיוניים. תחומי המחקר כוללים תופעות הולכה במוצקים לא מסודרים ובתנאים של חוסר שיווי משקל תרמודינמי, מערכות בממדים נמוכים, מערכות זכוכיתיות, והשפעות הדיסיפציה וחוסר הקוהרנטיות הקוונטית. המחקר העיוני משתמש בשילוב של חישובים אנליטיים וסימולציות מחשב, בשיטות של תורת שדות ושיטות קירוב שונות. שיטות אלה מיושמות על מגוון בעיות כמו אילוחים מגנטיים, אפקט הול הקוונטי, על מוליכות, לוקליזציה ומוליכים חד ממדיים. המחקר הניסיוני עוסק בתופעות של על מוליכות, זכוכיות אלקטרוניות, אלקטרוניקה במערכות ננומטריות, מבנים קוונטיים של מוליכים למחצה וצמתי ג'וזפסון.
בתחום האופטיקה קיימות מספר מעבדות. המחקרים בתחום זה כוללים לייזרים בעוצמות גדולות במיוחד והשפעתם על חומר, חקר יסודות תורת הקוונטים ומידע קוונטי בעזרת התכונות הקוונטיות של האור, אור איטי בתוך אדי חומר ואופטיקה במערכות ננומטריות.
פסק דין גמזו

רע"א 4905/98 גמזו נ' נעמה ישעיהו הוא פסק דין של בית המשפט העליון שדן בזכות לתנאי מחיה מינימליים.

הרקע למשפט

יוסי גמזו שהיה נשוי לנעמה ישעיהו ואב לבתם המשותפת, צבר במהלך שהותו מחוץ לישראל חוב גדול של כמיליון ורבע ש"ח על מזונות עבור בתו, שלא שולמו. גרושתו ובתו פתחו בהליכי הוצאה לפועל נגדו. לגמזו לא נותרו נכסים והמקור היחיד לתשלום החוב היה משכורתו. גמזו ביקש מראש ההוצאה לפועל לפרוש את החוב באופן שיגן עליו מפני עיקול מלא של משכורתו, כדי שיוכל להתקיים. גרושתו טענה שאין לפרוש את החוב, ושבקשת הפרישה נובעת מרצון להתחמק מלשלמו.
צחי בן ציון

יצחק (צחי) בן ציון (נולד ב-6 בפברואר 1964), רופא, פסיכיאטר וסקסולוג ישראלי. משמש כפסיכיאטר הראשי של מחוז דרום של שירותי בריאות כללית וכמנהל המרפאה לבריאות מינית במרכז הרפואי האוניברסיטאי "סורוקה" לנגב. בעבר כיהן כסגן-מנהל המרכז הרפואי האוניברסיטאי סורוקה וכפסיכיאטר הראשי של קופת חולים לאומית. פרט לפעילותו הרפואית, נודע גם כמספר סיפורים וכאמן סטנד-אפ.

ביוגרפיה

בן ציון נולד בבת ים לאביו שלמה-נתנאל שהיה מורה ולאמו אלקה שהייתה ספרנית. הוריו היו ניצולי שואה ילידי בוקובינה, שעלו מרומניה. 
הוא סיים את לימודיו התיכוניים בגיל 16, והמשיך מיד ללימודי תואר ראשון בפילוסופיה באוניברסיטת תל אביב. בצה"ל שירת בחיל המודיעין. לאחר מכן החל ללמוד מתמטיקה בטכניון, אך החליט לשנות כיוון אחרי שנה, ועבר ללימודי רפואה באוניברסיטת בן-גוריון בנגב. לאחר סיום לימודי הרפואה ב-1990, התמחה באורולוגיה, אך בשל רצונו לעבוד כרופא מין, פרש במחצית ההתמחות ופנה להתמחות בפסיכיאטריה - אותה השלים ב-1998. לקראת סוף ההתמחות בפסיכיאטריה נסע להולנד והשתלם ברפואת מין. הוא בעל הסמכה לרפואת מין מהאיגוד האירופי לרפואת מין FECSM. כמו כן השתלם בדנמרק ואיטליה וזכה לתואר מומחה אירופי לטיפול בהפרעות במצב רוח וחרדה ESAMD.
בן ציון כיהן כסגן מנהל המרכז הרפואי האוניברסיטאי סורוקה, ומנהל המרפאה לטיפול בהפרעות ובתפקוד המיני והזוגי במרכז. משמש כמזכיר החברה הישראלית להפרעות בתפקוד המיני וחבר באיט"ם - האגודה הישראלית לטיפול מיני. ייסד וניהל את פורום הסקסולוגיה הראשון בעברית באינטרנט, מנהל פורום מין וזוגיות באתר האינטרנט של שירותי בריאות כללית, שם מוצגות גם הרצאותיו. כיום מנהל את פורום ההפרעות בתפקוד המיני באתר "כמוני". 
ב-2010 עזב בן ציון את בית החולים סורוקה לאחר מחלוקת עם הנהלת בית החולים, לאחר שלטענתו סירבה לנקוט הליכים נגד רופא בכיר שתקף אותו מילולית וגרם לו להתקף לב. הוא מונה לתפקיד הפסיכיאטר הראשי ומנהל השירות הסקסולוגי בקופת חולים לאומית.הוא היה שותף בכיר בעצוב הרפורמה בבריאות הנפש והקים ארבע מרפאות בריאות נפש מחוזיות וקרא להן מרפאות "ציפור הנפש". 
לקראת כניסת הרפורמה בבריאות הנפש לתוקפה, התבקש בן ציון לשוב לשירותי בריאות כללית ולהקים מחלקה חדשה לבריאות הנפש במחוז הדרום ולשוב לנהל את המרפאה לבריאות מינית ב"סורוקה". 
בשנים 2014, 2015 נבחר לאחד ממאה הרופאים הטובים בישראל מטעם המגזין "פורבס". ב-2012 הרצה במסגרת אתר ההרצאות TED.
במאי 2018 עלתה לשידור בערוץ רשת התוכנית "הזדמנות אחרונה לאהבה" העוסקת בזוגות העומדים בפני גירושין, ובה משמש בן ציון כמגשר בין בני הזוג.
בן ציון נשוי ואב לארבעה, גר בעומר.
דייגו לופס

קריירה

לופס החל את הקריירה שלו בריאל מדריד כשוערו המחליף של איקר קסיאס במשך שנתיים ושיחק 2 משחקים. בשנת 2007 עבר לוויאריאל ולאחר פציעתו של השוער הראשון סבסטיאן ויירה הפך לשוער ראשון אך בגלל הפגנת היכולת הטובה שלו נשאר שוער ראשון גם לאחר שויירה החלים מהפציעה. ב-25 בינואר 2013 חתם לופס בריאל הספרדית, ל-4 שנים, בעקבות פציעת השוער הראשון של הקבוצה, איקר קסיאס ונשאר השוער הראשון גם לאחר שקסיאס החלים.
באוגוסט 2014 השוער חתם במילאן ל-4 שנים. לופס ערך את הופעת הבכורה שלו ב-31 באוגוסט 2014 בניצחון 3-1 על לאציו, במשחק זה לופס הציל פנדל בדקות האחרונות של המשחק. ב-31 באוגוסט 2016 הושאל לופס לאספניול לעונה אחת. ב-23 במאי 2017 חתם באופן קבוע בקבוצה.